Source: http://www.rpr.sk/sk/nalezy/wobenzym-vo-vysielani-radia-expres
Timestamp: 2020-06-06 17:01:18+00:00
Document Index: 2554842

Matched Legal Cases: ['čl. 2', '§ 10', '§ 10', '§ 10', '§ 10', '§ 10', '§ 22', '§ 10']

Wobenzym vo vysielaní rádia Expres − Rada pre reklamu
40 (06-07) Wobenzym vo vysielaní rádia Expres
šíriteľ: D EXPRES k.s.
k sťažnosti č. 40 (06-07)
Šírenie rozhlasovej reklamy „Liek Wobenzym 300 tbl.” v rozhlasovom vysielaní Rádia Expres strany Protokolu – vysielateľa rozhlasovej programovej služby spoločnosti D.EXPRES, k. s., Bratislava
1. Rada dňa 07. 06. 2019 zaevidovala sťažnosť od fyzickej osoby, okres Malacky, voči rozhlasovej reklame na liek Wobenzym 300 tbl. (zadávateľa Mucos Pharma CZ, s. r. o., ktorý bol šírený v rámci vysielania rozhlasovej stanice Rádia Expres.
2. Sťažovateľ má za to, že v reklame je produkt Wobenzym komunikovaný ako liek, čo je podľa jeho názoru zavádzanie spotrebiteľa, a reklamu považuje za klamlivú. Sťažovateľ sa v sťažnosti odvoláva na článok, zverejnený na linku: https://invivomagazin.sk/wobenzym-bezpecny-a%C2%A0ucinny-liek-alebo-drahe-lentilky_623.html
3. Reklama v podobe sponzorského odkazu bola vysielaná v 40-sekundovej verzii na Rádiu Expres, rozhlasovej programovej službe vysielanej spoločnosťou D. EXPRES k.s., Bratislava, ktorá je držiteľom licencie na vysielanie Rádia Expres (ďalej aj len „šíriteľ“).
4. Reklama v podobe čítaného reklamného oznámenia bola odvysielaná v znení: „Obdobie dovoleniek je opäť tu. A práve teraz je v lekárňach horúca novinka. Malé, skladné balenie lieku Wobenzym 300 tabliet. Dá sa bez problémov pribaliť do tašky alebo vziať so sebou len tak do vrecka. Wobenzym urýchľuje hojenie úrazov, pôsobí proti zápalom a posilňuje imunitu oslabenú napríklad vplyvom klimatizácie. Najlepší účinok dosiahnete, ak začnete Wobenzym užívať čo najskôr po vzniku zdravotných problémov. Preto je dobré ho mať na dovolenke so sebou. Wobenzym je liek na vnútorné použitie. Čítajte pozorne príbalovú informáciu a poraďte sa so svojím lekárom či lekárnikom. Dovolenka a šport. Nové balenie lieku Wobenzym 300 tabliet.“
6. Protokol sa vzťahuje na komunikát, na ktorý sa vzťahuje Kódex, šírený v rozhlasovom vysielaní. Je nepochybné, že sťažnosť smeruje voči šíreniu rozhlasovej mediálnej komerčnej komunikácie formou čítaného reklamného oznámenia, na ktorú sa vzťahuje Kódex (porov. čl. 2 Kódexu), preto je daná vecná pôsobnosť Protokolu.
7. Predmetná reklama sa šírila prostredníctvom rozhlasovej programovej služby Rádia Expres na území Slovenskej republiky, preto je daná teritoriálna pôsobnosť Protokolu.
12. Preto pokiaľ by reklama (mediálna komerčná komunikácia) mohla obstáť popri norme ustanovenej všeobecne záväzným právnym predpisom, môže obstáť aj popri pravidle Protokolu, do ktorého sa predmetná norma recipovala.
13. Podľa § 10 ods. 4 Protokolu musí byť reklamné oznámenie na lieky rozoznateľné, nezaujaté, pravdivé a overiteľné a musí zodpovedať požiadavke ochrany jednotlivca pred poškodením.
14. Podľa § 10 ods. 5 písm. a) Protokolu musí reklamné oznámenie na lieky obsahovať jednoznačnú a zrozumiteľnú výzvu na pozorné prečítanie poučenia o správnom použití lieku obsiahnutého v písomnej informácii pre používateľov liekov pribalenej k lieku (ďalej aj len „príbalový leták“).
15. Podľa § 10 ods. 5 písm. b) Protokolu musí reklamné oznámenie na lieky obsahovať odporúčanie poradiť sa o použití lieku s lekárom alebo lekárnikom.
16. Uvedené pravidlo § 10 ods. 4 Protokolu, pokiaľ ide o kritérium overiteľnosti, je potrebné aplikovať s ohľadom na rozsah informácií dostupných priemernému spotrebiteľovi.
17. V tomto kontexte je potrebné interpretovať aj kritérium pravdivosti a nezaujatosti v § 10 ods. 4 Protokolu. Za nezaujaté a pravdivé možno považovať informácie, ktoré sú zrozumiteľne interpretované priemernému spotrebiteľovi vychádzajúc z overiteľných oficiálnych informácií obsiahnutých v súhrne charakteristických vlastností lieku alebo referujú priamo na informácie z príbalového letáku.
18. S ohľadom na obsah sťažnosti sa senát zaoberal tiež skutočnosťou, či posudzované reklamné oznámenie je reklamou lieku.
19. Šíriteľ bol dňa 10. 06. 2019 vyzvaný, aby sa k šíreniu reklamy, ktorá je predmetom sťažnosti, vyjadril v lehote piatich pracovných dní, t. j. do 17.06. 2019.
20. Šíriteľ poskytol Komisii vyjadrenie 17. 06. 2019, v ktorom vo vzťahu k obsahu namietanej reklamy o. i. uvádza: „...podľa databázy registrovaných liekov Štátneho ústavu pre kontrolu liečiv (ŠÚKL) sú v databáze registrované štyri formy liekov s názvom Wobenzym, s registráciami vydanými od 19.11.1991, konkrétne registrácie možno nájsť na stránke www.sukl.sk. Podľa súhrnnej charakteristiky vlastností lieku Wobenzym, ktorá je súčasťou registrácie je pod terapeutickými indikáciami uvedené: Ako alternatíva k doposiaľ používaným liečebným postupom je Wobenzym možno použiť u týchto stavov: Poúrazové opuchy; lymfedémy rôznej etiológie; fybrocystická mastopatia. Ako podporná liečba je Wobenzym vhodný pri týchto stavoch: Niektoré pooperačné stavy v chirurgii (artroskopické výkony, stomatochirurgia, ORL); zápaly povrchových žíl; potrombotický syndróm dolných končatín; reumatoidná artritída; reumatizmus mäkkých tkanív; artróza (pokročilé štádiá); mnohopočetná mozgomiešna skleróza; chronické a recidivujúce zápaly (v oblasti nosa, uší, krku, horných aj dolných ciest dýchacích, močového aj pohlavného ústrojenstva, tráviacej trubice, kože atď.); ako podporná liečba pri podávaní antibiotík. Wobenzym teda je liekom a môže byť ako liek komunikovaný, zároveň ide o liek, ktorý nie je viazaný na lekársky predpis, a preto sa na neho nevzťahuje obmedzenie zákazu reklamy. V reklamných spotoch, ktoré boli predmetom vysielania rádia Expres, boli použité len také stavy, pre ktoré je liek Wobenzym určený ako alternatíva alebo ako podporná liečba práve v zmysle súhrnnej charakteristiky vlastností lieku Wobenzym. Zároveň si dovoľujeme uviesť, že link na článok na invivomagazin s ohľadom na oficiálnu registráciu považujeme za irelevantný.“
21. Predbežné posúdenie trojčlenným senátom sa v súlade s § 22 Protokolu uskutočnilo 20. 06. 2019.
22. Predbežným posúdením dospel senát konsenzuálne k záveru, ktorý je vyjadrený vo výroku tohto nálezu.
23. Záver predbežného posúdenia bol oznámený šíriteľovi, ktorý v lehote na námietky vyjadril so závermi posúdenia súhlas.
24. Senát overil tvrdenia v stanovisku šíriteľa a dospel k záveru, že Wobenzym (300 tbl.) je liekom podľa právnych predpisov Slovenskej republiky, ktorý nie je viazaný na lekársky predpis. Z tohto dôvodu nie je jeho reklama vo forme reklamného oznámenia z rozhlasového vysielania vylúčená.
25. K výhrade sťažovateľa, že Wobenzym bol reklamovaný ako liek, senát uvádza, že je to podstatou ustanovenia § 10 ods. 4, podľa ktorého musí byť reklamné oznámenie na lieky rozoznateľné, pravdivé aj overiteľné. Je preto žiaduce, aby sa liek neprezentoval ako výživový doplnok alebo potravina, ale ako liek.
26. Na skutočnosti, že ide o reklamu na liek, nemení nič ani sťažovateľom predložený článok, ktorý sa týka účinnosti liečby, nie samotného faktu, že ide stále o liek ako regulovaný produkt.
27. V reklamnom oznámení odznelo: „Wobenzym je liek na vnútorné použitie“. Táto formulácia zodpovedá požiadavke ochrany jednotlivca pred poškodením.
28. V reklamnom oznámení tiež odznelo: „Čítajte pozorne príbalovú informáciu“. To senát považuje za dostatočne jednoznačnú a priemernému spotrebiteľovi zrozumiteľnú výzvu na pozorné prečítanie poučenia v príbalovom letáku.
29. V reklamnom oznámení ďalej odznelo: „...poraďte sa so svojím lekárom či lekárnikom“. Tým šíriteľ splnil aj obsahovú podmienku na odporúčanie poradiť sa o použití lieku s lekárom alebo lekárnikom.
30. Reklama obsahovala tiež viacero tvrdení odkazujúcich na účinky, ktoré však v zásade zodpovedajú terapeutickým indikáciám uvedeným v rámci schváleného súhrnu charakteristických vlastností lieku, a preto senát (aj s poukazom na aplikačné východisko uvedené v bode 17 tohto nálezu) nepovažuje toto reklamné oznámenie za nepravdivé alebo zaujaté.
31. Na základe vyššie uvedeného Komisia rozhodla, že šírenie rozhlasovej reklamy „Liek Wobenzym 300 tbl.” v rozhlasovom vysielaní Rádia Expres strany Protokolu – vysielateľa rozhlasovej programovej služby spoločnosti D.EXPRES, k. s., Bratislava – neporušuje pravidlá Protokolu a sťažnosť sťažovateľa nie je opodstatnená.
V Bratislave dňa 30.07.2019